LidanRubinov/Halacha-QA huggingface dataset:
שאלה: טוענת רבנית: האם נשים יכולות לשמש כטוענת רבנית והיכן ניתן ללמוד תחום זה
תשובה: א. נראה לי שאין שום פסול בטוענת רבנית, ומקצוע זה הרי הוא כל המקצועות שגם בהם מה שקובע היא ההתמחות והיכולת הטובה להביא תועלת מרבית. כשם שמותר לאישה להיות רופאה ולרפא גברים, אם יש צורך, ואף על פי שעדיף לגבר להשתמש בשירותיו של רופא ולא רופאה אבל אם התמחותה של הרופאה גדולה יותר בודאי שאין שום עיכוב להתרפא אצלה וכמובן בגדרי ההלכה המתחייבים מחובות הצניעות. גם טוענת רבנית יכולה להביא תועלת בייצוגה של נשים סובלות שפעמים יכולה להבין לרגשותיהן ולעזור להן יותר מגבר. ואמנם, ברור שצריך להקפיד על כל גדרי הצניעות הן בשיחה עם הלקוחות והן בהופעה הראויה לפני הדיינים. ב. לא ידוע לי היכן ללמוד תחום זה, וכדאי להתעניין אצל טוענות רבניות על מקום לימודם. מובן מאליו שצריך להיזהר שלא ללמוד אצל אנשים המחפשים דרכים לפגוע בתורת ישראל או בדברי ח בתקנותיהן או בכל ההלכות שנפסקו במשך הדורות על ידי חכמי ישראל. וכל הלימוד יהיה על מנת לעזור ולא להרוס, חלילה. ועל כן אחרי הבירור היכן המקומות שבהם לומדים מקצוע זה, יש לברר על המלמדים האם הם יראי שמים דיים, ומותר ללמוד אצלם.
שאלה: בעיות עיכול חמורות בפסח: אימי סובלת מזה כמה שנים מהפרעות עיכול קשות ביותר. עשתה כל מיני בדיקות אך אין איבחון ברור. כל פסח הוא עינוי מבחינה זו, שכן הדבר היחיד שמרגיע את מעיה הוא לחם ומזונות (ע"פ סדר יום קשוח שהיא הצליחה לסדר לאחר סבל רב). היא קבלה אפילו אישור בעבר לאכול מצה "רטובה" ספרדית (אנחנו אשכנזים) מגדול הוראה, אך בפועל זה לא עזר והיא סבלה מאד מאד כל החג. במצב זה חג החרות מאיים עליה כזמן של צער גדול ומתמשך ללא כל מזור! אימי חסרת אונים, שכן למול איסור חמץ בפסח הידוע בחומרתו צפויים לה יסורים וכאבים קשים מנשוא, שנמשכים שבועות וחדשים גם לאחר החג. ובפרט השנה שכבר מצבה התדרדר, כנראה בשל תרופות שקבלה עבור ענין אחר. בבקשה ממך כב הרב, היא פונה אלי לעזרה בדאגה גדולה ואינני יודע כיצד להושיעה ומה לאמר לה. אני מקווה מאד שתוכל לעזור לנו ולתת מוצא הלכתי ראוי לבעיה הקשה הזו.
תשובה: יש להתיעץ עם רופא מומחה אלו מאכלים מתאימים לה. מכיון שהיא חולה אפשר להתיר לה קטניות, ואפילו אורז ותירס. אולם כדאי להתחיל את הדיאטה המתאימה בהדרגה כבר מעתה ע"מ שלא תאלץ לשנות בבת אחת את הרגליה בפסח. אם מצבה מוגדר כפיקוח נפש אנא פנה אלי שנית. בברכת רפואה שלמה
שאלה: פרשת זכור לנשים תימניות: האם נשים תימניות חייבות לשמוע את פרשת זכור וההפטרה או שזו רשות?
תשובה: הרב רצאבי בשו"ע המקוצר: נשים פטורות מלשמוע קריאת פרשת זכור, וכן הוא המנהג פשוט שאינן באות לבית הכנסת, ואם רוצה להחמיר על עצמה, תקרא בביתה מתוך החומש. הרב רואי מרגלית
שאלה: קמחא דפסחא ממעשר כספים: האם ניתן לתת קמחא דפיסחא ממעשר כספים?
תשובה: לכתחילה אין ראוי לתת קמחא דפסחא ממעשר כספים, אבל אפשר להגדיל את כמות הקמחא דפסחא ממעשר כספים. לדוגמא: אם היה מוכן לתת במחיר עשרים שקלים קמחא דפסחא, יכול לתת מאה שקלים כשהשמונים נחשבים ממעשר כספים.
שאלה: רב לתימנים: אני תימני במקור. החלטתי לבחור לי רב ספרדי והרב שלי בלי נדר הוא הרב עובדיה יוסף: א. האם יש איסור בזה מבחינת מנהג? תורת אמך? ב. האם הייתי צריך לעשות התרת נדרים? מה הדין אם לא עשיתי התרת נדרים?
תשובה: אכן לכתחילה עדיף שלא לשנות משום אל תטוש תורת אמך, ובכל מקרה צריך לעשות עכשיו התרת נדרים. אך לא מובן לי מדוע עשית את השינוי, שהרי מנהגי יהדות תימן יסודתם בהררי קודש הן בהלכה והן במנהגים ובמסורת הקריאה והדקדוק, ולכן אם אתה "בלדי" עליך ללכת ע"פ פסקי מהרי"ץ לאורו של מו"ר הנשר הגדול הרמב"ם, ואם אתה "שאמי", עליך לפסוק ע"פ "שתילי זיתים" לאורו של מרן השו"ע. גם היום יוצאים פסקים וספרים ע"י רבנים תימניים בבעיות השעה ויש לחזק מגמה זו. יש לציין בפרט את הרה"ג יצחק רצאבי שהוציא כבר מס' כרכים של שו"ע המקוצר בו הוא מזכיר מנהגים של השאמים והבלדים בהלכות שונות, ואף הביא כתבי יד עתיקים לדפוס. גם "מכון משה" בנשיאות הרה"ג רצון ערוסי שליט"א גואל ספרים עתיקים ומביאם לדפוס. יש מכונים נוספים שמוציאים את ספריהם של הרה"ג יוסף צוברי, הרב אלשיך והרב חיים כסאר, כולם מנוחתם עדן. הרב רואי מרגלית (את התשובה קיבלתי מהראשון לציון הרה"ג אליהו בקשי דורון בפגישה אקראית).
שאלה: קושי לכוון בקריאת שמע: מה עושים למי שקשה מאד מאד לכוון בפסוק הראשון של שמע? אם להתעכב ולהפסיד קדושה בגלל זה? מה עושים? זה מצער אותי מאד ואני עצוב מזה!
תשובה: אפשר להסתפק בכוונה הפשוטה של קבלת עול מלכות שמיים ולא להתעכב בתפילה אלא להתפלל עם הציבור. כדי למצוא פיתרון מושלם עליך לשאול רב מחנך שישמע ממך את הסיבות הגורמות לך להתקשות בתפילה ולקבל את הדרכתו איך להתגבר על הקושי הזה.
שאלה: קריאת עיתונים: מה שקורה בארץ ובעולם ניתן לדעת על ידי שמיעת חדשות ברדיו מבלי להזדקק לקריאת עיתון. למה מי שלא מכניס עיתון הביתה נקרא "לא יודע מה קורה בארץ ובעולם" כדברי הרב?
תשובה: יש בעתון מה שאין ברדיו. עתון שיש לו השקפת עולם ברורה מציג את הדברים בצורה שונה מהחדשות ברדיו שהן אוביקטיביות וניטרליות.
שאלה: כרובית - כשרה?: האם אפשר לאכול כרובית קפואה של סנפרוסט? (הכשר רבנות)
תשובה: אם מגישים תבשיל מירקות כנ"ל אשר עבר בישול אפשר להקל בדיעבד (למי שאינו מקפיד על מהדרין) ולכן בדיעבד כיוון שהכרובית עברה שטיפה בסנפרוסט מותר לאכול אך אין להשתמש בזה לכתחילה ובוודאי לא בתור סלט חי. בברכת התורה והארץ, הרב יואל פרידמן
שאלה: פילגש בגבעה - לא נורא?: בפירושו לבראשית י"ט ח משווה הרמב"ן בין סיפור פילגש בגבעה ובין פרשת סדום - לוט והמלאכים. הרמב"ן מסביר: ".כי פלגש היתה לא אשת איש וכבר זנתה. ודבר ברור הוא שלא היו חייבין מיתה (אנשי סדום) בדין תורה שלא עשו מעשה זולתי עינוי הפלגש. ולא נתכוונו למיתה שלה גם לא מתה בידם.". אני רוצה לשאול איך ניתן להבין קולות כאלה, שהם רק עינו אותה, וחוץ מזה לא היתה אשת איש, וחוץ מזה הם לא התכוונו להורגה.
תשובה: פילגש בגבעה היתה מאורע נורא בתולדות עם ישראל ודי לנו שהביאה למלחמת אחים שהרגה שבעים אלף מישראל, וכמעט הכחידה שבט שלם ומי יודע איזה רושם שהטביע בנפש האומה לדורות. אמנם, מידת האמת והיושר שבתורה מחייבים אותנו למדוד את הדברים בדייקנות, כלומר אף על פי שהריגת אדם יש בזה חטא נורא ומי יודע כמה אסון יש בזה לכל בני משפחתו, בכל זאת הבדילה התורה אם הרוצח הרג בידים או שלח שליח להרוג, אם הרג עם התראה או בלעדיה, כי בלי התראה איננו יכולים לחייבו מיתת בית דין אף על פי שאנו משוכנעים שהוא רצח בכוונה. כן בענין אשת איש יש הבדל אם נתקדשה קידושין על פי התורה או כאלה שאינם תופסים מהתורה, ואין זה בא להקל בחומרת המעשה אלא להבדיל בין מעשה חמור אחד למעשה חמור יותר. וכבר כתבו חכמים (סנהדרין פרק שישי) כי היו קוברים לחוד מי שנתחייב סקילה ומי שנתחייב מיתת חנק, אף על פי שגם מי שנתחייב במיתת חנק הוא חטאו חמור מאוד ובכל אופן צריך למדוד הכל בדייקנות. אין לעלות על הדעת שהרמב"ן התכוון להקל בחטאם של אנשי הגבעה וכל כוונתו היא לבאר מדוע חטאם של אנשי סדום חמור יותר. כדאי לדעת כי לפי הרמב"ן אפילו נגיעת יד בין איש לאישה האסורה לו יש בזה איסור תורה. ולכן יש להבדיל בין איסור אחד למשנהו ובין חטא לחבירו.
שאלה: השתחוויות בשמונה עשרה: האם מותר להשתחוות בתפילת שמונה-עשר בכל פעם שמופיע "ברוך אתה ד"? אם לא, מתי חייבים להשתחוות?
תשובה: כתב השו"ע בסימן קיג סעיף א: "אלו ברכות ששוחין בהם: ב"אבות" (ברכה ראשונה) בתחילה ובסוף, וב"הודאה" (ברכת מודים) בתחילה ובסוף (סה"כ 4 פעמים), ואם בא לשחות בסוף כל ברכה או בתחילתה מלמדין אותו שלא ישחה". וכל זה תקנת חכמים. הרב רואי מרגלית.
שאלה: כשרות קולה: האם משקה קוקה קולה צריך הכשר כלשהו או שמרכיביו כשרים אף על פי שאין עליו חותמת?
תשובה: עד לאחרונה רחבה הדעה שהמשקה קוקה קולה כשר בכל מקום מפני שאין שינוי בהרכבת החומרים. אולם כעת יש הטוענים שאף על פי שהמוצר המוגמר הינו בטעם שווה בכל מקום, תהליך הפקתו מתבצע מרכיבים שונים. לכן, יש להיזהר גם במשקה זה ולוודאות את כשרותו. מזה אפשר להסיק לגבי כל המשקאות הקלים כולם - לוודאות את כשרותם בכל ארץ הנמצאים בה. לגבי כשרות משקאות אלכוהוליים, לחץ כאן.
שאלה: כשרות אלכוהול: האם מותר לצרוך משקאות אלכוהוליים ובירה ללא הכשר בחו"ל?
תשובה: משקה חריף אינו שם כולל וכל מוצר צריך בירור משלו. לדוגמא: המשקאות רד-בול ופינה קולדה צריכים תווית כשרות ואין לשתותם ללא הכשר. וויסקי נקי כשר בכל מקום וכן רוב הבירות בעולם. לתשובת הרבנות הראשית לישראל.
שאלה: כשרות וויסקי: האם וויסקי צריך חותמת מהרבנות? הרי הוא משקה חריף?
תשובה: משקה חריף אינו שם כולל וכל מוצר צריך בירור משלו. וויסקי אינו צריך הכשר. פוק חזי וראה שבכל העולם וכן בארץ ישראל, גם החרדים לדבר ה', מטיבים את ליבם בוויסקי ולא נשמע כל טענה וערער לגבי זה. תהליך הפקת הוויסקי הוא על ידי שריית שעורים, הפיכת מימיהם לאדים והנחתם בחביות למשך 12-15 שנה. אין כל בעיה של טרפות עם מוצר זה ואין צורך בתווית כשרות לגביו. כל זה אף אם הויסקי התיישן בחביות של יין.
שאלה: כשרות בירה: האם בירה היא ככל משקה חריף ואינה צריכה תווית כשרות?
תשובה: משקה חריף אינו שם כולל וכל מוצר צריך בירור משלו. הבירה ספציפית כשרה בכל מקום. תשובתי זאת מתייחסת לכל סוגי הבירה הקרה והחמה אבל לא לבירה עם תערובת כגון פנשה. תהליך הפקת בירה הוא על ידי שריית שעורים, ושימוש במימיהם לשתיה. אין כל בעיה של טרפות עם מוצר זה ואין צורך בתווית כשרות לגביו.
שאלה: בשר חלק לאשכנזים: האם אשכנזים צריכים להקפיד על בשר חלק אע"פ שהרמ"א פסק שאפשר לאכול בשר לא חלק?
תשובה: מרן השו"ע כתב להחמיר בעניין הריאה. והנה הרמ"א שם כתב ו "יש מתירין למשמש בסירכות ולמעך בהן וכו' ואע"פ שהיא קולא גדולה כבר נהגו כל בני מדינות אלו ואין למחות בידם מאחר שיש להם על מה שיסמוכו. ומ"מ צריך להיות הבודק ירא אלוהים שיודע להיזהר וכו'". בביאור הגר"א שם ציין לדברי הרשב"א בתשובה ש"ד שהחמיר בזה. גם השלה הק' שער האותיות דף נ' החמיר מאוד בזה וכתב ו "בעניין מיעוך ומישמוש בסיכרא שנתפשט הנגע בהרבה מדינות בחו"ל להקל בזה כבר כתב הרשב"א שהעושין כן כאילו מאכילין טריפות לישראל וכן כתב רבינו ירוחם בשם רבינו תם וגדולי האחרונים. ואף שמובן מדברי הרמ"א שאין הדבר כשר מ"מ לא מיחה כי כן דרכו שלא לסתור מנהג שנהגו בו. אמנם קנאת ה' צבאות תעשה זאת לבלתי שמוע אל המנהג הרע הזה. וכן מנהג יושבי א"י וכל תפוצות ישראל היושבים במלכות תורגמא להטריף. עכ"ל. החכמת אדם בשערי צדק כתב שכופין את האשכנזים היושבים בא"י להחמיר כדעת מרן משום לא תתגודדו והסביר בבינת אדם "משום דארץ ישראל היא אתרי דמרן" וראה כל זה בדברי רבינו הגדול בשו"ת יביע אומר חלק ה' יו"ד סי' ג' ומה שכתב עוד בשו"ת יחווה דעת ח"ג עיי"ש באורך. נמצא שכל הירא את דבר ה' וחרד לגופו ולנפשו עליו להזהר בדבר זה עד מאוד והקב"ה יצילנו משגיאות אמן. האם בשר לא חלק הוא טרף?
שאלה: תנור טרף בצבא: חייל המגיע למקום והוא חושש ששימשו בתנור לבשר וחלב יחד, מה עליו לעשות?
תשובה: ראשית יש לברר עם המשגיח מטעם הרבנות במקום ומן הראוי לעורר את הרב האחראי על הדבר וכולי תקווה שעל ידי זה הדבר יתוקן להבא. למעשה אפשר להשתמש בתנור על ידי נקיון היטב עם חומרי ניקוי והסקת התנור למשך שעה בחום מירבי.
שאלה: ניפוי קמח מלא: כיצד מנפים קמח מלא?
תשובה: לגבי מקומות הצורכים כמויות גדולות, אנו דורשים בבד"צ את התאריך האחרון של טחינת הקמח, אבל בצריכה פרטית אין הדבר מתאפשר. לכן: א. יש לקנות את הקמח מתאריך הייצור האחרון שעל המדף. ב. יש לבדוק שאין סימני התלעה בתוך הקמח. ג. יש לנפות את הקמח בנפה של 38-40 מש (בקמח רגיל נדרשת נפה של 50 מש לפחות) ולכן יש לבדוק היטב היטב את הנפות הנמצאות בבית. לתשובת רבני מכון התורה והארץ. בעניין קמח רגיל: לתשובת הרב דוד חי הכהן שליט"א. לתשובת הרה"ג דב ליאור שליט"א.
שאלה: הכשרת שולחן של כסא תינוק: לכסא התינוק של בני מחובר שולחן פלסטיק בלתי נפרד. התינוק אוכל ישירות מהשולחן וכמובן שהוא אוכל חמץ. כיצד ניתן, אם בכלל, להכשיר את השולחן לשימוש בפסח. עליי לציין כי לשולחן שוליים מוגבהים כך שקשה לעוטפו ולסמוך על כך שהתינוק לא יוריד את הכיסוי במהלך החג. וחג שמח וכשר.
תשובה: לנקות היטב את השלחן בעזרת חומרי ניקוי ובעיקר את החריצים ואז יוכל התינוק לאכול מהשולחן בפסח. אוכל שנגע בשולחן כזה אסור למבוגרים.
שאלה: כשרות על סמך תעודת משלוח: האם ניתן לקנות גלידה במקום חסר תעודת כשרות המציג תעודה המורה על כך שהגלידה נרכשה מחברה ידועה?
תשובה: במידה ויש למקום הכשר רגיל אלא שבעל המקום מוכר כאדם ירא שמיים אשר ניתן לסמוך עליו כמהדר בכשרויות, אפשר להחשיב את המקום כמהדרין. אבל אם אין הכשר למקום כלל, אין לאכול שם עקרונית וזאת אפילו אם בעל המקום דואג לכשרותו. קל וחומר כשהבעלים נוגע בדבר עקב רצונו למכור את הסחורה ויש לחשוש שהאריזה שהוא מציג אינה אריזת המוצר שהוא מוכר.
שאלה: ברכת כהנים באמצע שמונה עשרה: מה עלי לעשות כשבאמצע תפילת עמידה שלי הקהל הגיע לברכת כהנים, האם עלי לשתוק ולשמוע ולענות אחריהם אמן, או להמשיך בתפילתי?
תשובה: העומד באמצע תפילת עמידה והגיעו לברכת כהנים, ישתוק ויכוון לברכתם. וכמו שאמרו לגבי קדושה ואמן יהא שמיה רבה, כמבואר בשו"ע או"ח קד, ז. ואף שלגבי קדושה וקדיש כתבו כמה אחרונים, שאם רוצה להמשיך בתפילתו אינו חייב להפסיק. כאן שיש סוברים שגם הישראלים המתברכים מקיימים מצווה מהתורה - יש להפסיק ולשמוע את ברכת הכהנים. ולא יענה עליהם אמן. ואם הוא נמצא עם החזן בסיום ברכת "הטוב שמך ולך נאה להודות", יענה אמן על שלושת פסוקי הברכה, אבל על הברכה שלפניהם יש אומרים שלא יענה. ועיין במ"ב קכח, עט, שכך כתב לגבי החזן, ועיין בנשיאת כפיים כהלכתה טו, הערה נא, ובאישי ישראל לג, ג.
שאלה: נשיאת כפיים בתענית: האם הכהנים יכולים לשאת כפיים במנחה של תענית, כאשר מתפללים מנחה בצהרים?
תשובה: לכאורה בתפילת המנחה היה מקום לברך ברכת כהנים, אלא שקבעו חכמים שלא לברך במנחה, מפני שזמן תפילת מנחה הוא לאחר הארוחה, ויש חשש שכהן ששתה יין בסעודה יעלה לאחר מכן לדוכן ויחלל בזה את הברכה. שכידוע, לכהן שיכור אסור לעבוד בבית המקדש ואסור לשאת את כפיו (שו"ע קכח, לח). אבל בתפילת נעילה ובמנחה של תענית ציבור נושאים כפיים, שהואיל והם בתענית אין חשש שכרות (שו"ע קכט, א). ולדעת רוב הפוסקים אפשר לשאת כפיים במנחה של תענית רק כאשר מתפללים מנחה של תענית אחר פלג המנחה, אבל כשמתפללים מנחה של תענית לפני פלג המנחה - אין נושאים כפיים.
שאלה: להרויח ברכת כהנים בתענית?: מתי כדאי לקבוע את זמן תפילת מנחה בתענית אסתר כדי שהכהנים יוכלו לשאת כפיים?
תשובה: כבר כתבתי שנושאים כפיים במנחה של תענית רק כאשר מתפללים אחר פלג המנחה, ויש דעות כיצד לחשב פלג המנחה, שעה ורבע זמניות לפני השקיעה או שעה ורבע זמניות לפני צאת הכוכבים. ולכתחילה עדיף שברכת כהנים תהיה יותר סמוכה לשקיעה, לפיכך עדיף לקבוע את מנחה של תענית כחצי שעה עד שלושת רבעי שעה לפני השקיעה. אם רוצים להתפלל אחר פלג המנחה, יכולים להתחיל להתפלל שעה ורבע לפני השקיעה, שעד שיגיעו לנשיאת כפיים כבר יהיו בשעה הסמוכה לשקיעה, שהוא אחר פלג המנחה לכל הדעות. ועיין בתורת המועדים ד' תעניות ג, ג, ובנשיאת כפיים כהלכתה ב, ה.
שאלה: תפילה במניין או קדושה?: אני מתפלל באריכות רבה, ואף פעם אינני מספיק לסיים את תפילתי לפני שהחזן מגיע לקדושה, ושמעתי שעניית קדושה חשובה מתפילה במניין, כיצד עלי לנהוג?
תשובה: אכן לדעת כמה אחרונים עניית קדושה חשובה מתפילה במניין, וכ"כ במ"ב קט, ד. אולם לדעת המגן אברהם תפילה במניין עדיפה, וכ"כ בשו"ע הרב קט, ד, וגם בכה"ח קט, ז, הזכיר כמה אחרונים שסוברים כך. אלא שמי שמתחיל להתפלל עם הציבור, לכל הדעות אינו חייב לחשב את זמנו כדי להספיק לקדושה, שהואיל והתחיל כדין והוא עוסק עכשיו במצוות התפילה, אינו צריך לחשוב על מצווה אחרת של עניית קדושה (ועיין בבאור הלכה קט, א). יש שהציעו שיתחיל לומר ברכות קריאת שמע לפני הציבור, וגם את תפילת עמידה לפני הציבור, כדי שיוכל לסיים את תפילתו ולענות לקדושה. ויש אומרים שעדיף להתחיל יחד עם הציבור, וכך משמע לכאורה מהמ"ב סו, לה. והמתפלל רשאי לבחור כיצד לנהוג. ועיין עוד ביבי"א ב, ז, ובספר תפילה בציבור ע' קנה, הערה קסד.
שאלה: כהן שדרס למוות: כהן שלא עלינו דרס אדם למוות, האם רשאי לעלות לדוכן לברכת כהנים? יש לציין שבמשפט נקבע שהוא נהג ברשלנות, ולכן הושת עליו עונש מסוים. כמו כן, שאלתי, האם כבוד הרב יכול לקבוע סדר תשובה על כך?.
תשובה: כהן שהרג את הנפש לא ישא את כפיו, שנאמר (ישעיה א, טו): "ובפרשכם כפיכם אעלים עיני מכם וכו' ידיכם דמים מלאו" (ברכות לב, ב). כלומר רק ידיים שנקיות מדם, כשרות לברכת כהנים. תפקידו של הכהן להוסיף חסד וחיים, כמו אהרן הכהן שהיה אוהב ורודף וכהן שהרג, פגם ביסוד כהונתו. ולדעת השולחן-ערוך (או"ח קכח, לה), שום תשובה לא תועיל לכהן שרצח את הנפש, ואפילו אם הרג בשגגה לא תועיל לו שום תשובה, משום שאין קטיגור נעשה סניגור, וידיים שהגיעו לידי רצח פסולות לעולם לנשיאת כפיים של ברכת כהנים. אולם לדעת הרמ"א, אם הכהן יעשה תשובה שלימה, וילך אצל חכם שיסדר לו סדר תשובה בתעניות וצדקות וקבלה לעתיד, אזי לאחר גמר תהליך התשובה, יוכל לשוב ולישא את כפיו. והטעם לכך הוא, שאדם ששב בתשובה הרי הוא כאדם חדש, ולכן אפילו אם רצח במזיד, אם עשה תשובה שלמה, יכול לחזור ולישא את כפיו. ויש דעה אמצעית, שכהן שרצח בשגגה ועשה תשובה יכול לשאת את כפיו, אבל כהן שרצח במזיד, גם לאחר התשובה לא יוכל לשאת את כפיו (פר"ח, א"ר  באו"ה קכח, לה). במקרה המדובר הכהן הרג בשגגה, אמנם הוא התרשל, אבל ודאי לא התכוון לרצוח. ולכן לדעת רוב הפוסקים אחר שיעשה תשובה על פי הוראת חכם, יוכל לעלות לדוכן. ועל כהן זה ללכת לרבו המובהק, כדי שיסדר לו סדר תשובה. ואם אין לו רב מובהק עליו ללכת לרב שמכיר אותו, כדי שיוכל להתאים לו סדר תשובה. ורק אם אין רב שמכיר אותו, ילך לרב אחר. (אני יכול לענות בשאלות כאלה רק למי שאני מכיר היטב).
שאלה: יחוד עם אחות חורגת ועם בן חורג: אני לומד בישיבה. שנה שישית. הורי הביולוגיים אימצו אחות חורגת, היא כיום תלמידת תיכון, ורציתי לברר האם חלים עלי או על אחי איסורי יחוד איתה. והאם גם על אימי ישנו איסור יחוד עם האח. האם כבוד הרב יכול לכתוב לי סיכום הדעות בנושא זה כדי שאוכל להעמיק בו יותר.
תשובה: בשו"ת מנחת יצחק ח"ט קמח, כתב שאין להתיר יחוד עם בן או בת מאומצים. וכך כתב בשבט הלוי ח"ה רה, ח. ולפי זה כתב שיש להסתפק אם מותר לאשה בלי בעל לאמץ בן ולגדל אותו, אפילו באופן שאין בו איסור יחוד. ובאגרות משה אבן העזר ח"ד סד, ב, היקל שאם האם נמצאת זמן קצר מחוץ לבית, שהאב יכול להשאר לבדו עם ביתו החורגת בבית, וכן להפך. אבל אם מתה אשתו, חל עליו איסור יחוד. ואמנם יש מקילים בזה, כי אולי סומכים על הסברה שכיוון שהוא מגדל יתומה, כל חפצו בטובתה, ולכן לא ירצה לקלקלה. אבל אין לסמוך על זה, ואם אשתו מתה, עליו להזהר שלא להתייחד עימה. ולעניין נגיעה ונשיקה, כדרך הורים עם ילדיהם, היקל גם בבנים חורגים. ובשו"ת עשה לך רב ח"ג לט, כתב שאם ההורים המאמצים גידלו את הילד מגיל קטן, מצד הסברה אין התאווה שולטת, בדומה לבן ביולוגי, ולכן אפשר להתיר להם יחוד. אבל לגבי אח כלפי אחותו החורגת, אין היתר. ושם סיכם את המחלוקת אם יש איסור יחוד בין אח ואחות ביולוגים, ואף שבזה רבים מקילים, מכל מקום כתב שאין להתיר באחות חורגת. אמנם כל זמן שאינם יודעים שהם חורגים, אין בזה איסור. ובציץ אליעזר ח"ו מ, כא, מצדד להיתר עפ"י דברי הלבוש, שבאר היתר היחוד עם בני המשפחה, מפני "שאין דרכה לבוא עימו לידי הרגל עבירה". וכתב שעפ"י סברה זו אפשר להקל גם כשאימצו את הילד בהיותו קטן. והוסיף סברה מספר יראים, שמבאר טעם היתר יחוד בנידה, שאין גוזרים על הציבור גזרה שאינו יכול לעמוד בה. וכעין זה מובא בקיצור פסקי הרא"ש, "שהדבר קשה ליזהר מיחוד אשתו נדה". וכן לגבי המאומצים מסברה אין היצר מתגרה כל כך, ויש בזה צורך גדול מאוד, ואי אפשר להפרישם אחר שיגדלו. וכן התיר לחבקם ולנשקם באופן אבהי ואמהי. ומסכם שנכנס להתיר בסברות דחוקות כדי ללמד זכות על גדולים וטובים שאינם נזהרים בזה, וכדי שלא לנעול את הדלת בפני הילדים האומללים שלא יהיה להם דורש ומבקש מבתים של יראי שמים. אבל אם האימוץ נעשה אחר גיל איסור יחוד, שלוש לנקבה ותשע לזכר, חלים עליהם כל איסורי יחוד, ולכן מלכתחילה אין לאמץ בגיל כזה. וחיזק דבריו בח"ג מד, מה. ובדברי יציב אה"ע מו חלק עליו.
שאלה: קויטלך צריכים גניזה?: יש לי בבית פתקים עם שמות של אנשים שמסרתי לאדמ"ור מקובל ("קויטלך"). מה דין פתקים אלו, האם אפשר לזרוק אותם לפח או שצריך לגנוז אותם יחד עם ספרי קודש? מה לעשות עם פתקים אלו?
תשובה: אם אין בפתקים שם שמיים אלא רק שמות האנשים, אין בפתק קדושה ואין צורך לגנוז אותו.
שאלה: משום מה אני לא מאמין.: אני לומד ספרי אמונה, אני חי בסביבה דתית, לומד בישיבה תיכונית, ובכל זאת אני לא מרגיש שאני לא חיי את התורה ומאמין בה. אולי יש משהו שקודם לידע שחסר לי על מנת להיות מאמין?
תשובה: לפי עניות דעתי הייתי מציע לך כתובת רוחנית, רב או דמות חיה לפניה תוכל לשטוח את קשייך והתלבטויותך כיוון שליווי רוחני מתמיד מראה לאדם את יעדיו, את השגיו וכן כיצד ומתי לתקן. אם תרצה תוכל ליצור איתי קשר טלפוני דרך האתר ואשמח לעזור לך. עד אז היה חזק - "שבע יפול צדיק וקם". בהצלחה רבה, הרב משה אליה.
שאלה: רשעים וזכויותיהם: הסיבה לכך שה נותן לרשע את כל שכרו בעולם הזה, היא כדי שבעולם הבא יקבל את העונש המלא, ובנוסף לכך הוא גם לא יהיה ראוי לשכר של העלם הבא בגלל שכל זכויותיו שולמו לו בעולם הזה. למה שה לא ירצה לתת לרשע את השכר המגיע לו בעולם הבא? הרי זכויותיו הם זכויות אמיתיות שמגיע עליהם שכר בעולם הבא, מה זה משנה שהוא היה רשע, הרי על זכויותיו מגיע לו שכר מלא! זוהי בדיוק המידה ההפוכה מ"לפנים משורת הדין", זה אפילו יותר קשה ממידת הדין!!
תשובה: הסיבה העיקרית למתן שכר הרשעים בעולם הזה ולא בעולם הבא מבוארת בספר דרך ה' לרמח"ל ומדבריו נראה להסביר בדרך הבאה: ראשית יש צורך להחליט האם האדם הוא רשע או צדיק. כלומר, אם רוב אישיותו של האדם מכוונת כיוון שלילי שאין מקום לתקן והוא באשיותו רחוק מכל המדרגה הרוחנית השייכת לעולם הבא, אין מקום שיגיע אותו רשע לעולם הבא. אך בכל זאת, כיון שעשה מעשים טובים אי אפשר שלא יקבל עליהם שכר. ולכן, אף על פי שבאישיותו איננו ראוי בכלל להגיע לעולם הבא הוא מקבל שכר בעולם הזה. יש לדעת כי אם חטאיו הם כאלה שניתן לתקנם על ידי ייסורים בעולם הזה או בעולם הבא והגרעין העיקרי של אישיותו הוא טוב הרי אחרי שאותו רשע ימרק את ייסוריו לאחר פטירתו בגיהנום או בכל דרך אחרת, יוכל לזכות למתן שכר בעולם הבא. כל מה שמדובר כאן על רשע שמקבל שכר בעולם הזה הוא על סוג של רשעים שאפילו אם יעברו את ייסורי הגיהנום זה לא יספיק לתקן אותם, ולכן בלית ברירה הם מקבלים שכר בעולם הזה. מובן שהכוונה היא לאנשים מושחתים מאוד כמו: אנטיוכוס, טיטוס, היטלר והנאצים ימח שמם וכל דומיהם. ואדרבה, זהו לפנים משורת הדין שאותם רשעים קשים בכל זאת מקבלים שכר על משהו שהיה להם בעולם הזה.
שאלה: מותר להתפלל תפילה אישית?: האם מותר לי לאחר הנחת תפילין, לאחר סיום התפילה כאשר התפילין עדיין עלי, להתפלל אל הקב"ה בתפילה משל עצמי ובה להודות ולבקש?
תשובה: מותר להוסיף תפילה אישית לאחר התפילה כאשר התפילין עליך. אתה רשאי להודות ל-ה' בלשון שלך ולבקש בקשות בלשון שלך. אמרו חכמים "הלוואי יתפלל האדם כל היום כולו".
שאלה: מהדרין בעופות: בסופר ליד הבית שלנו ישנן מספר סוגי תוויות כשרות על העופות: הרב אריאל מרמת גן, הרב אויירבך והרב ורנר. האם ההכשרים שלהם מהדרין או לא?
תשובה: כל ההכשרים הללו הם הכשרים רגילים (אע"פ שכתוב עליהם "מהדרין"). בירור דעת הרב אריאל והבהרה בדעתו בנושא זה.
שאלה: בדיקת גוייבה: איך ניתן לבדוק גוייבה, אם בכלל?
תשובה: יש לחתוך את החיבור של הענף עם הפרי בעומק. אם יש נגיעות אין להשתמש בפרי כלל. צבע התולעת בגוייבה הוא כצבע הפרי, ניתן לראות את הנגיעות אלא שצריך להתבונן היטב.
שאלה: סלט פירות: האם ניתן לאכול סלט פירות של חברת ויליגר בהשגחת בעלז?
תשובה: כיוון שהפירות נשטפים אפשר יהיה לאכול מוצר זה, אלא שכשרותו היא רגילה בלבד בגלל הנגיעות הגדולה שיש בפירות. מי שמעדיף לאכול "מהדרין", שלא יצרוך מוצר זה.
שאלה: איך נטהר מזה אפר פרה אדומה?: כל המתעסק בפרה אדומה נטמא. מאחר שאותו כהן שהזה את אפר הפרה וטיהר את כל הטמאים בסופו של דבר נטמא בעצמו, מי מטהר אותו? גם מי שיטהר אותו בסופו של דבר יטמא?
תשובה: טומאת המתעסק עם אפר פרה אדומה אינה טומאת מת המיטהרת בהזיה. התורה מצווה על הכהן המזה את האפר לכבס בגדיו ולטבול ובערב הוא נהיה טהור. אין צורך להזות עליו ואין צורך לטמא עוד אדם בגללו.
שאלה: משפטים שאומרים הגויים: לצערנו יש אנשים שמצטטים משפטים שלילים שאומרים הגויים, רציתי לשאול מה דעת הרב ומה לענות להם 1. "בתי הקברות מלאים באנשים שחשבו שאין להם תחליף". 2. "לכל כלב מגיע היום שלו".
תשובה: "חכמה בגוים תאמין, תורה בגוים אל תאמין". ולכן אין בעיה הלכתית לצטט משפטים של חכמי האומות שיש בהם מסר או לקח לחיים הנובעות מנסיון, מחכמת חיים או מקרי השכל והמדע. כל זאת כמובן בתנאי שעמדות אלו לא סותרות אמונות ודעות שלנו בתורתנו. אפשר אמנם למצוא במקורותינו תחליף למשפטים אלו, לפחות אלו שציינת, ולתת להם מבט אמוני לדוגמא: שהקב"ה ברא את עולמו ודואג בכל יום שימשיך להתקיים ע"י אחרים, או שיש דין ויש דיין וסוף השכר העונש לבוא. הרב רואי מרגלית.
שאלה: הזכרת שם אמו של החולה : למה כאשר מתפללים על מישהו אומרים את השם ואת שם האם? מה זה מבטא כשאומרים פלונית בת פלונית? אני מכירה עוד 2 בנות בגילי עם שם זהה לשלי (שם ושם האם). יש רבנים שמיעצים לך לאחר ששומעים את השם ושם האם, איך הם יודעים אם זו אני או חברה שלי?
תשובה: הסיבה שאומרים את שם האם מופיע בזוהר שהרפואה דרך האם ועיין בשו"ת דעת כהן קל"ב ושו"ת יביע אומר ב' או"ח י"א. והראשל"צ אליהו נתן סימן לזה: "אני עבדך בן אמתך". בד"כ רב מייעץ כשיש לו גם את השם וגם את האדם מולו, וגם אם האדם לא מולו הוא יכול לייעץ, אבל בכל מקרה צריך שיהיה זה רב גדול בתורה ובקי בש"ס ופוסקים וגם יש לו יד בתורת הסוד ויש מעטים כאלה. הרב רואי מרגלית
שאלה: אדם ששם קץ לחייו: מה דין אדם ששם קץ לחייו (קבורה, קדיש, ישיבת שיעה וכו')?
תשובה: יש לדון כל מקרה לגופו. הפוסקים מבחינים בין מאבד עצמו לדעת שידוע לנו שהיה בהכרה צלולה ובהירה לבין מקרה שלא ידוע לנו אם אכן הוא היה בדעה כזו.
שאלה: טיול בספירת העומר: היינו אמורים לצאת לטיול שנתי לפני פורים, אך הוא נדחה בגלל הגשם. האם מותר לצאת לטיול בספירת העומר?
תשובה: אין שום איסור לצאת לטיול בספירת העומר.
שאלה: משחק שצולם בשבת: האם מותר לראות משחק שצולם בשבת או תמונה שצולמה בשבת? האם יש מקל בזה?
תשובה: אם המשחק שצולם בשבת הוא לצורך הצופים, כמו שרגילים לצלם ולהקרין בטלוויזיה, יש איסור לצפות באותו במשחק. אך אם המשחק צולם לצורך פרטי, כמו מי שהסריט בשבת ואחר כך נזדמן למישהו שלא התכוונו בשבילו, מותר לו לראות את המשחק. אבל, כשהצילום נועד לצורך הצופים הרי בזה שהם רואים הם עוזרים למטרת חילול השבת להתגשם, ולכן אסור לראות. לא ידוע לי על מי שמקל בזה.
שאלה: זריקת יין הקידוש: שאלה בשם אימי הגרה לבד ואינה שותה יין, אלא לקידוש בלבד. קורה לא אחת שנשאר יין בכוס לאחר הקידוש, ונאמר לה שאין לשפוך את השארית, ואין להחזיר לבקבוק לשימוש חוזר. האם זה נכון? מה אפשר לעשות עם השאריות?
תשובה: לאחר ששותים מהיין של הקידוש הכוס הופכת לפגומה ולכן אין להחזיר את שארית היין לבקבוק. מצד שני גם לא ראוי לשפוך יין של ברכה (ואם זה יין של שביעית יש גם איסור). לכן הדבר הכי טוב לעשות הוא שלאחר שקידשה ושתתה מעט, תשפוך מהבקבוק לכוס מעט יין, וכך הכוס יחזור להיות מתוקן, ואז תוכל להחזיר את כל היין שבכוס לבקבוק ולקדש עליו בפעם הבאה. הרב רואי מרגלית
שאלה: היחס להשקפתו של ישעיהו ליבוביץ: מה דעת הרב לגבי השקפתו של ישעיהו ליבוביץ?
תשובה: שמעתי בשם גדולים שהוא היה אפיקורס אע"פ שכביכול שמר מצוות. על כן כל רעיונותיו שגויים וצריך להתרחק מהם כמו מכל דברי כפירה. להמשך הדיון בנושא לחץ כאן וכאן. לתשובת הרב דב ליאור שליט"א. לתשובת הרב יעקב אריאל.